เตือนผู้บริโภคระวังมิจฉาชีพโทร.หลอกลวงระลอกใหม่
ธปท.เผยโทรศัพท์หลอกลวงผู้บริโภคด้านการเงินกลับมาระบาดระลอกใหม่
31 มี.ค. 2553

ธปท.เผยโทรศัพท์หลอกลวงผู้บริโภคด้านการเงินกลับมาระบาดระลอกใหม่
นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) แถลงผลการดำเนินงานของศูนย์ประสานงานแก้ไขปัญหาการปล่อยสินเชื่อ (ศปส.) ที่เปิดดำเนินงานมาตั้งแต่เดือนพ.ค. 52 กระทั่งปัจจุบัน พบว่า ยังมีข้อมูลการร้องเรียนจากประชาชนเข้ามาอย่างต่อเนื่อง โดยเฉพาะปัญหาการถูกหลอกลวงเอาข้อมูลทางการเงินผ่านทางโทรศัพท์ ซึ่งเท่าที่รวบรวมได้ล่าสุด มีมากถึง 1,394 ราย เฉลี่ยร้องเรียนต่อวันเพิ่มขึ้นเป็น 20 สาย สะท้อนภาวะปัญหาการหลอกลวงข้อมูลทางการเงินกลับมาระบาดอีกระลอก
นอกจากนี้ ศูนย์ยังพบการร้องเรียนปัญหาอื่น ๆ อีกจำนวนมาก โดยเรื่องร้องเรียนทั้งหมดที่ผ่านศูนย์ 4,201 เรื่อง ส่วนใหญ่ ศูนย์ได้ให้คำแนะนำและแก้ปัญหาจนได้ข้อยุติ คิดเป็น 95.36% ที่เหลืออีกประมาณ 5% ยังอยู่ระหว่างการดำเนินการแก้ไขและประสานกับสถาบันการเงิน
"เรื่องร้องเรียนผ่านศูนย์ยังมีอยู่จำนวนมาก ทำให้ธปท. พิจารณาต่ออายุศูนย์ ที่เดิมตั้งใจจะเปิดรับฟังและแก้ปัญหาเพียงชั่วคราว 3-6 เดือน ให้ต่ออายุการทำงานไปจนถึงสิ้นปีนี้ เพื่อช่วยไกล่เกลี่ยและแนะนำการแก้ปัญหาต่อไปขณะเดียวกันจะเพิ่มงานในด้านการเจรจาเงื่อนไการจ่ายชำระหนี้ของลูกหนี้และเจ้าหนี้เพิ่มเติมด้วย" นายสรสิทธิ์กล่าว